
MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO VILKAVIŠKIO PRADINĖJE MOKYKLOJE TVARKA

I SKYRIUS
BENDROSIOS NUOSTATOS

1. Mokinių asmeninių mobiliųjų telefonų ir kitų galinių įrenginių naudojimo Vilkaviškio pradinėje mokykloje tvarka (toliau – Tvarka) apibrėžia mokinių asmeninių mobiliųjų telefonų ir kitų galinių įrenginių (toliau – asmeniniai informacinių technologijų įrenginiai) naudojimo Vilkaviškio pradinėje mokykloje (toliau – mokykla) ir (ar) dalyvaujant mokyklos organizuojamose ugdomosiose veiklose ne mokyklos aplinkoje gaires.
2. Tvarka skirta padėti užtikrinti saugią, ugdymui palankią mokyklos aplinką, kurioje apibrėžtos asmeninių informacinių technologijų įrenginių naudojimo taisyklės, padedančios mokiniams ugdyti atsakingo ir sąmoningo technologinių įrenginių naudojimo įgūdžius. 
3. Asmeniniai informacinių technologijų įrenginiai Tvarkoje suprantami kaip mokinio disponuojama informacinė ir komunikacinė įranga, skirta skambinti ir (arba) susirašinėti teksto ir (arba) garso žinutėmis, ir (arba) klausytis, ir (arba) žiūrėti, ir (arba) dalintis garso ir vaizdo įrašais, ir (arba) naršyti internete, ir (arba) fotografuoti, ir (arba) kitiems su ugdymu nesusijusiems tikslams. 
4. Tvarkoje vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

II SKYRIUS
MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO MOKYKLOJE RIBOJIMO ATVEJAI IR IŠIMTYS

5. Asmeninių informacinių technologijų įrenginių naudojimas ribojamas pamokose, mokyklos teritorijoje per pertraukas tarp pamokų, pailgintos dienos grupėje, organizuojant ugdomąsias veiklas ne mokyklos aplinkoje, išskyrus:
5.1. mokytojui ar pagalbos mokiniui specialistui iš anksto informavus, kad siekiant numatytų ugdymo tikslų pamokose ar ne mokyklos aplinkoje organizuojamose veiklose bus reikalingi asmeniniai informaciniai technologijų įrenginiai;
5.2. kai mokiniams dėl jų sveikatos ar kitų objektyvių aplinkybių yra poreikis pasinaudoti asmeniniais informacinių technologijų įrenginiais;
5.3. esant situacijai, kai reikia nedelsiant susisiekti su tėvais (globėjais, rūpintojais).

III SKYRIUS
PRIEMONĖS TVARKOS ĮGYVENDINIMUI UŽTIKRINTI

6. Asmeniniai informacinių technologijų įrenginiai, mokiniui atvykus į mokyklą, paliekami klasėse susitartu būdu: 
6.1. tam tikslui specialiai esančiose dėžutėse klasėse; 
6.2. lieka mokinių kuprinėse; 
6.3. asmeninių informacinių technologijų įrenginių mokiniai nesineša į mokyklą;
7. Asmeniniai informacinių technologijų įrenginiai turi būti išjungti arba juose nustatytas begarsis režimas. Mokiniai gali jais naudotis tik Tvarkos 5 punkte nurodytais atvejais.
8. Mokytojai, pagalbos mokiniui specialistui atlieka stebėseną, kad asmeninių informacinių technologijų įrenginiai būtų naudojami pagal Tvarką.

IV SKYRIUS
BAIGIAMOSIOS NUOSTATOS

9. Mokykla turi teisę laikinai paimti išjungtą mokinio asmeninį informacinių technologijų įrenginį, jei mokinys pažeidė mokinių asmeninių mobiliųjų telefonų ir kitų galinių įrenginių naudojimo tvarką. Nusižengus pirmą kartą, asmeninis mobilusis telefonas ar kitas galinis įrenginys grąžinamas mokiniui pasibaigus pamokoms ar ugdomajai veiklai ne mokyklos teritorijoje, jei nusižengiama pakartotinai – grąžinamas mokinio tėvams (globėjams, rūpintojams). 
10. Mokykla, siekdama Tvarkos pažeidimų prevencijos bei sklandaus jos įgyvendinimo, informuoja ir konsultuoja mokinius ir tėvus (globėjus, rūpintojus) apie asmeninių informacinių technologijų įrenginių besaikio naudojimo pasekmes bei atsakingą ir saugų asmeninių informacinių technologijų įrenginių naudojimą.
11. Mokykla už mobiliųjų telefonų ir kitų galinių įrenginių kaip materialinių vertybių saugumą neatsako. 
12. Mokytojai ir pagalbos mokiniui specialistai su Tvarka yra supažindinami per dokumentų valdymo sistemą „Deka Office“.
13. Tvarka skelbiama viešai mokyklos interneto svetainėje.

